ഇലക്ട്രിക് വാഹന രംഗത്തേയ്ക്ക് റോള്സ് റോയിസും ആദ്യ വാഹനത്തിന്റെ പേര് വെളിപ്പെടുത്തി നിര്മ്മാതാക്കള് 2023 മുതല് വിപണിയില് ലണ്ടന്: അല്പം വൈകിയാണെങ്കിലും ഇലക്ട്രിക് വാഹന വിപണിയില് രംഗപ്രവേശനം നടത്താന് ഒരുങ്ങുകയാണ് ആഡംബര വാഹന നിര്മ്മാതാക്കളായ റോള്സ് റോയിസ്. ആദ്യ ഇലക്ട്രിക് വാഹനത്തിന്റെ പേര് വെളിപ്പെടുത്തിയിരിക്കുകയാണ് കമ്ബനി. സ്പെക്ടര് എന്നാണ് ഈ മോഡലിന്റെ നാമം. 2023ല് വാഹനം വിപണിയിലെത്തിക്കാനുള്ള ശ്രമത്തിലാണ് നിര്മ്മാതാക്കള്. റോള്സ് റോയിസിന്റെ മറ്റു മോഡലുകളായ ഡോണ്, ഗോസ്റ്റ്, റെയ്ത്, ഫാന്റം, കള്ളിനന് എന്നീ വാഹനങ്ങളുടെ ഇലക്ട്രിക് പിന്ഗാമിയാവാനാണ് സ്പെക്ടര് തയ്യാറെടുക്കുന്നത്. ലോകമെമ്ബാടും ഈ ഇലക്ട്രിക് വാഹനത്തിന്റെ കീര്ത്തിയെത്തിക്കാന് തീവ്ര പരിശ്രമത്തിലാണ് റോള്സ് റോയിസ്. വാഹനത്തിന്റെ പരീക്ഷണ ഓട്ടത്തിനായി 2.5 മില്ല്യണ് കിലോമീറ്റര് ദൂരം സഞ്ചരിക്കും. 1904 മെയ് 4നാണ് റോള്സ് റോയിസ് പ്രവര്ത്തനം ആരംഭിക്കുന്നത്. പിന്നിട്ട 117 വര്ഷങ്ങളില് ഉപഭോക്താവിന്റെ ഇഷ്ടങ്ങള്ക്കനുസരിച്ച് പല മാറ്റങ്ങളും വാഹനങ്ങള്ക്കു വരുത്തി. ഇപ്പോളിതാ ഇലക്ട്രിക് വാഹന രംഗത്തേയ്ക്ക് പ്രവേശിച്ചു. ചരിത്രപരമായ നിമിഷമാണിത് ഒപ്പം തന്നെ ഏറെ അഭിമാനവും തോന്നുന്നു. ഇത് മിഥ്യയല്ല, യാഥാര്ത്ഥ്യമാണ് റോള്സ് റോയിസ് മോട്ടോര് കാര്സ് ചീഫ് എക്സിക്യൂട്ടീവ് ഓഫീസര് ടോര്സ്റ്റന് മുള്ളര് എറ്റ്വാസ് പറഞ്ഞു. 2030ഓടെ പൂര്ണമായും ഇലക്ട്രിക് വാഹന രംഗത്തേയ്ക്ക് മാറും എന്നാണ് നിര്മ്മാതക്കള് കണക്കുകൂട്ടുന്നത്. കുറച്ചു നാളുകളായി റോള്സ് റോയിസ് ഇലക്ട്രിക് പവര്ട്രെയിനിന്റെ പരീക്ഷണത്തിലായിരുന്നു. ഇതിന്റെ ഭാഗമായി 2011ല് പൂര്ണ്ണ പ്രവര്ത്തനക്ഷമതയുള്ള 102ഇഎക്സ് ഓള്ഇലക്ട്രിക് ഫാന്റം പ്രകാശനം ചെയ്തു. ഇതിനു പിന്നാലെ 2016ല് 103ഇഎക്സും നിര്മ്മാതാക്കള് പ്രദര്ശിപ്പിച്ചു. നമ്മുടെ ചിന്തയ്ക്കും, കാഴ്ചക്കും അപ്പുറമുള്ള അമാനുഷികമായ ശക്തിയുള്ള വസ്തു എന്നാണ് സ്പെക്ടര് എന്ന വാക്കിന്റെ അര്ത്ഥം. റോള്സ് റോയിസിന്റെ ഈ ഇലക്ട്രിക് വാഹനം അത്തരത്തില് ശക്തിയേറിയ ഒന്നായി മാറുമെന്നാണ് നിര്മ്മാതാക്കള് ഉറപ്പു തരുന്നത്.